Illum il-Kunsill adotta regoli ġodda tal-UE dwar it-telekomunikazzjoni li jippromwovu l-introduzzjoni rapida tal-5G u teknoloġiji oħra tan-netwerks tal-ġenerazzjoni li jmiss madwar l-Ewropa kollha, jinkoraġġixxu l-innovazzjoni mill-aktar avvanzata u jsaħħu l-protezzjoni tal-konsumatur fil-qasam tal-komunikazzjonijiet elettroniċi. Iż-żewġ atti leġislattivi - il-Kodiċi Ewropew għall-Komunikazzjonijiet Elettroniċi u kompetenzi riveduti għall- Korp ta' Regolaturi Ewropej tal-Komunikazzjonijiet Elettroniċi (BEREC) – jinkludu wkoll sistema ta' twissija pubblika li ssalva l-ħajjiet u limiti għall-prezzijiet ta' telefonati u messaġġi ġewwa l-UE. Ir-riforma hija l-pedament tal-isforzi tal-UE biex tiżgura konnettività fissa u mobbli ta' kwalità għolja ħafna għal kulħadd, li titqies bħala fattur ewlieni għal ekonomija globalment kompetittiva u soċjetà inklużiva moderna. Kodiċi Ewropew għall-Komunikazzjonijiet Elettroniċi Il-Kodiċi jinkludi miżuri li jinkoraġġixxu l-kompetizzjoni u jistimulaw l-investiment f'netwerks ta' kapaċità għolja ħafna. Huwa jkopri oqsma bħall-allokazzjoni tal-ispettru, l-aċċess tal-operaturi għan-netwerks u regolamentazzjoni simetrika tal-fornituri tan-netwerks kollha f'sitwazzjonijiet speċifiċi. Il-konsumaturi ser ikunu protetti aħjar bis-saħħa tal-Kodiċi. Pereżempju, ir-regoli dwar il-konsumatur issa ser japplikaw għal servizzi pprovduti fuq l-internet, bħal applikazzjonijiet biex tibgħat messaġġi. L-istati membri ser ikollhom ukoll jistabbilixxu r-regoli għall-kumpens f'każ ta' mġiba ħażina minn fornituri ta' netwerks jew servizzi ta' komunikazzjonijiet elettroniċi. Wara l-introduzzjoni b'suċċess tan-numru 112 bħala numru ta' emerġenza Ewropew u fuq il-bażi tal-esperjenzi pożittivi f'xi pajjiżi tal-UE, l-istati membri kollha ser jistabbilixxu sistema ta' twissija pubblika biex tipproteġi aktar liċ-ċittadini. Din is-sistema ta' "112 bil-maqlub" ser tibgħat twissijiet lill-mowbajls tan-nies fl-eventwalità ta' diżastru naturali, attakk terroristiku jew emerġenza maġġuri oħra fiż-żona tagħhom. Din trid tiġi stabbilita fi żmien tliet snin u nofs minn meta jidħol fis-seħħ il-Kodiċi. Regolament dwar il-BEREC Il-korp regolatorju tal-UE - il-BEREC - ser jaqdi rwol sinifikanti billi jgħin lill-pajjiżi tal-UE jintroduċu netwerks b'kapaċità għolja ħafna u ser jikkontribwixxi għall-applikazzjoni tajba u konsistenti tal-miżuri regolatorji stabbiliti fil-Kodiċi. Ir-regoli l-ġodda dwar telefonati irħas ġewwa l-UE ser jillimitaw il-prezz għall-konsumaturi ta' telefonati mobbli jew fissi minn pajjiżhom lejn pajjiż ieħor tal-UE għal 19-il ċenteżmu kull minuta. Il-limitu għall-messaġġi bil-miktub ġewwa l-UE ser ikun ta' 6 ċenteżmi l-messaġġ. Il-limiti l-ġodda ser japplikaw mill-15 ta' Mejju 2019. Il-proċess leġislattiv u l-passi li jmiss Il-vot tal-lum mill-Kunsill jikkonkludi l-proċedura leġislattiva kemm għall-Kodiċi, li huwa direttiva, kif ukoll għar-regolament dwar il-BEREC. Fil-5 ta' Ġunju 2018, intlaħaq qbil proviżorju mal-Parlament Ewropew dwar iż-żewġ testi, u l-Parlament Ewropew ivvota fl-14 ta' Novembru 2018. L-atti legali mistennija jiġu ffirmati miż-żewġ istituzzjonijiet fit-12 ta' Diċembru u jiġu ppubblikati fil-Ġurnal Uffiċjali tal-UE fis-17 ta' Diċembru. Iż-żewġ atti ser jidħlu fis-seħħ tlett ijiem wara l-pubblikazzjoni. Direttiva li tistabbilixxi l-Kodiċi Ewropew għall-Komunikazzjonijiet Elettroniċi Regolament li jistabbilixxi l-Korp ta' Regolaturi Ewropej tal-Komunikazzjonijiet Elettroniċi L-istati membri approvaw riforma fit-telekomunikazzjoni għal konnettività aħjar u aktar rapida fl-UE kollha (stqarrija għall-istampa 29 ta' Ġunju 2018) Kodiċi għall-Komunikazzjonijiet Elettroniċi Suq uniku diġitali għall-Ewropa Ara l-paġna tal-laqgħa